পহেলা বৈশাখ সাংস্কৃতিক তো বটেই রাজনৈতিকও | বৈশাখ সংখ্যা | Jugantor
রবিবার, ০২ জুলাই ২০১৭
আর্কাইভ
ই-পেপার
ফনেটিক ইউনিজয়
সার্চ

প্রচ্ছদ
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
আনন্দ নগর
উপসম্পাদকীয়
বাংলার মুখ
ইসলাম ও জীবন
আইটি বিশ্ব
চাকরির খোঁজ
উত্তরের জনপদ
আবহমান চট্টগ্রাম
নগর-মহানগর
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারাদেশ
বিনোদন
শিক্ষাঙ্গন
ভিডিও
শোকগাঁথা হলি আর্টিজান
দ্বিতীয় সংস্করণ
বিচ্ছু
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
আনন্দ নগর
উপসম্পাদকীয়
বাংলার মুখ
ইসলাম ও জীবন
আইটি বিশ্ব
চাকরির খোঁজ
উত্তরের জনপদ
আবহমান চট্টগ্রাম
নগর-মহানগর
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
ভিডিও
শোকগাঁথা হলি আর্টিজান
ফিচার
ইসলাম ও জীবন (১৪ এপ্রিল, ২০১৭)বৈশাখ সংখ্যা (১৪ এপ্রিল, ২০১৭)চাকরির খোঁজ (১৪ এপ্রিল, ২০১৭)সাহিত্য সাময়িকী (০৭ এপ্রিল, ২০১৭)সুস্থ থাকুন (০৮ এপ্রিল, ২০১৭)সুরঞ্জনা (১০ এপ্রিল, ২০১৭)অর্থনীতি (০৯ এপ্রিল, ২০১৭)তারাঝিলমিল (১৩ এপ্রিল, ২০১৭)প্রতিমঞ্চ (১১ এপ্রিল, ২০১৭)স্বজন সমাবেশ (০৫ এপ্রিল, ২০১৭)প্রকৃতি ও জীবন (০১ এপ্রিল, ২০১৭)ঘরে বাইরে (১১ এপ্রিল, ২০১৭)পরবাস (০৮ এপ্রিল, ২০১৭)স্বাধীনতা দিবস সংখ্যা (২৬ মার্চ, ২০১৭)আন্তর্জাতিক নারী দিবস (০৮ মার্চ, ২০১৭)আলোকচিত্রে মহান স্বাধীনতা দিবস (২৭ মার্চ, ২০১৭)বিচ্ছু (০৯ এপ্রিল, ২০১৭)
দ্বিতীয় সংস্করণ
বিচ্ছু
হোম
বৈশাখ সংখ্যা
সিরাজুল ইসলাম চৌধুরী    |
প্রকাশ : ১৪ এপ্রিল, ২০১৭ ০০:০০:০০ | অাপডেট: ১৪ এপ্রিল, ২০১৭ ১০:০৩:৫৯
প্রিন্টঅঅ-অ+
পহেলা বৈশাখ সাংস্কৃতিক তো বটেই রাজনৈতিকও
পহেলা বৈশাখেও যারা রাজনীতির গন্ধ পান তাদের মূর্খ তো বটেই অসুস্থ বলার ইচ্ছা যদি কারও হয় তাদের দোষ দেয়া যাবে না। পহেলা বৈশাখ তো সাংস্কৃতিক; সে আমাদের সংস্কৃতির অংশ, এবং আজকের ব্যাপার নয়, অনেককালের, এখনকার রাষ্ট্র যখন ছিল না তখনও সে ছিল, এবং আশা করা যায় যে, ভবিষ্যতেও থাকবে। কিন্তু সংস্কৃতি নিজেই কি রাজনীতি-নিরপেক্ষ, বা রাজনীতিবহির্ভূত, বিশেষ করে আজকের বিশ্বে? সে প্রশ্নের কাছে আমরা একটু পরেই আসছি। আপাতত এটা স্মরণ করা যাক যে, এমনকি একুশে ফেব্রুয়ারিকেও অনেকে বলেন কেবলই সাংস্কৃতিক। তাদের যুক্তিটা এ রকমের যে, একুশে ফেব্রুয়ারি তো ভাষার ব্যাপার, ভাষার দাবিতে লড়াই, তাকে আবার রাজনীতির সঙ্গে জড়ানো কেন। একুশ সাংস্কৃতিক অবশ্যই, সংস্কৃতির প্রধান যে উপাদান, ভাষা আগ্রাসনের মুখে তাকে রক্ষা করার জন্যই একুশে ফেব্রুয়ারিতে আন্দোলন হয়েছে : কিন্তু আন্দোলনের চরিত্রটা তো ছিল পরিপূর্ণরূপেই রাজনৈতিক।রাষ্ট্রের বিরুদ্ধেই দাঁড়াতে হয়েছে আমাদের, সংস্কৃতিকে বাঁচানোর জন্য। রাষ্ট্র তখন আমাদের বিরুদ্ধপক্ষ হিসেবে চিহ্নিত হয়ে গেছে, তার সংস্কৃতি বিরুদ্ধতার জন্য; এবং প্রমাণিত হয়েছে যে, সংস্কৃতির পক্ষে সম্ভব নয় রাজনীতির বাইরে যাওয়া। বিশেষ করে আজকের দিনে, রাষ্ট্রীয় বাহু যখন অত্যন্ত দীর্ঘ, এবং প্রচার মাধ্যমের ওপর যখন তার নিয়ন্ত্রণ সুপ্রতিষ্ঠিত।
একুশে ফেব্রুয়ারির সঙ্গে অবশ্য পহেলা বৈশাখের পার্থক্য রয়েছে। সেটা মোটেই অস্পষ্ট নয়। একুশে ফেব্রুয়ারি আধুনিককালের, এবং বিশেষ রাজনৈতিক কারণেই তার উদ্ভব ঘটেছে; অপর দিকে পহেলা বৈশাখ অনেক দিনের ঐতিহ্য। আরও বড় কথা পহেলা বৈশাখ পালনের জন্য আমাদের লড়াই করতে হয়নি। একুশে ফেব্রুয়ারিতে যেমনটা করতে হয়েছে। কিন্তু তখনকার রাষ্ট্র যে পহেলা বৈশাখের পক্ষে ছিল তা তো নয়। বিরুদ্ধেই ছিল। পহেলা বৈশাখের বৈশিষ্ট্য হচ্ছে ইহজাগতিকতা, অসাম্প্রদায়িকতা, গণতান্ত্রিকতা, সর্বোপরি বাঙালিত্ব; তখনকার রাষ্ট্র এসব গুণকে নিতান্ত দোষের বলে জ্ঞান করত। ওই রাষ্ট্রের চেহারা পুরোপুরি উন্মোচিত হয়েছিল একাত্তর সালে, যে-বছর বাংলাদেশের কোথাও পহেলা বৈশাখ পালিত হয়নি। পালিত না হওয়ার কারণটা স্পষ্টতই ছিল রাজনৈতিক। তারপর রাষ্ট্র বদলেছে, বাঙালিরা একটি স্বাধীন রাষ্ট্র প্রতিষ্ঠা করেছে, কিন্তু তাই বলে কি রাষ্ট্রীয়ভাবে পহেলা বৈশাখের গুরুত্ব বেড়েছে?
না, বাড়েনি। আমরা বছর গণনায় বৈশাখের হিসাবে করি না, করি জানুয়ারির হিসাবে। রাষ্ট্রীয়ভাবে করি, ব্যক্তিগতভাবেও করি; উভয় ক্ষেত্রেই উৎসাহটা আসে রাষ্ট্রের কাছ থেকেই। যে-অর্থনৈতিক ব্যবস্থা দেশে চালু হয়েছে সেটি পুঁজিবাদী। পুঁজিবাদ মানুষকে একাধারে মুনাফালোভী ও ভোগবাদী করে। সেটিই ঘটছে। ব্যক্তি মুনাফা খুঁজে হয়রান হচ্ছে, আর মুনাফার সঙ্গে পুঁজিবাদী ব্যবস্থাটা জড়িত। এ ব্যবস্থায় ইংরেজি ভাষা যেমন অধিক মূল্যবান বাংলা ভাষার তুলনায়, পহেলা জানুয়ারিও তেমনি অধিক গুরুত্বপূর্ণ পহেলা বৈশাখের তুলনায়। বৈশাখ তাই পেছনে পড়ে থাকে, জানুয়ারি থাকে সামনে। ভোগবাদিতাও আমাদের নেতৃস্থানীয় মানুষদের পুঁজিবাদী বিশ্বমুখী করেছে। তাদের আহার, পোশাক সর্বোপরি রুচি অভ্যাস গড়ে উঠেছে ওই বিশ্বের আজ্ঞায়। ওই বিশ্বের ওপরই দেশের গুরুত্বপূর্ণ মানুষেরা সবাই নির্ভরশীল।
সাধারণ মানুষ, বিশেষ করে কৃষক ও গ্রামের বাসিন্দারা অবশ্য বৈশাখকে খুবই চেনে। কেননা বৈশাখ তাদের শ্রম, উৎপাদন ও জীবিকার সঙ্গে জড়িত। গুরুত্বপূর্ণ লোকেরা আজ প্রকৃতি ও পরিবেশ থেকে বিচ্ছিন্ন, গুরুত্বহীন মানুষেরা নয়। বৈশাখ ওই গুরুত্বহীনদের কাছে খুবই প্রখর ও জাগ্রত। কিন্তু তারা তো নেতৃত্বে নেই। নেতৃত্বে যারা আছে তারা জানুয়ারিকে মেনে চলে, বৈশাখের জন্য তোয়াক্কা করে না। এতে রাজনীতি নেই এটা কে বলবে? সর্বক্ষেত্রে যারা আজ নেতৃত্বে রয়েছে তারা ওখানে বসেছে বিশেষ রাষ্ট্রনৈতিক ব্যবস্থার কারণেই, ব্যবস্থাটা বদলে গেলে নড়চড় হতো, অনেকেই নিচে পড়ে যেত।
পহেলা বৈশাখের আসল শত্রু কিন্তু স্থানীয় নয়, সেটি বৈশ্বিক। সে হচ্ছে সম্রাজ্যবাদ ও পুঁজিবাদ। সে নাম নিয়েছিল বিশ্বায়নের, কিন্তু সাম্রাজ্যবাদের সে সময়কার প্রধান মোড়ল জর্জ বুশ ও তার অতিবিশ্বস্ত অনুচর টনি ব্লেয়ারের কল্যাণে বিশ্বায়নের মুখোশটি আর রক্ষা করা সম্ভব হয়নি, একেবারে প্রকাশ্যে সাম্রাজ্যবাদের পরিচয়েই আত্মপ্রকাশিত হয়েছে। সেই পুরনো সাম্রাজ্যবাদ। বাজার দখল নয়, ভূমি দখল। ইরাকে মার্কিন আগ্রাসনের পেছনে তো কোনো কারণ ছিল না, অজুহাতও ছিল না, একটি ছাড়া, যে সেখানে তেল আছে, আর মার্কিনিদের হাতে ক্ষমতা আছে। সাম্রাজ্যবাদ বিশ্বকে এক করে দেবে, পদানত করতে উদ্যত হবে, এবং তারা নিজের মুনাফালোভী ও ভোগবিলাসী পুঁজিবাদী সংস্কৃতিকে চাপিয়ে দিতে চাইবে। মানুষ আজ আর নিরাপদ নয়, ব্যক্তি মানুষ নয়, সমষ্টিগত মানুষও নয়। কেননা সাম্রাজ্যবাদীরা রয়েছে। তারা আক্রমণ করবে। আর রাষ্ট্রের ভেতর রয়েছে পুঁজিবাদীরা, যারা সাম্রাজ্যবাদের অনুচর বটে। এ অনুচরেরা পহেলা জানুয়ারি চেনে, স্থানীয় নববর্ষ চেনে না।
পশ্চিমা বিশ্বের সর্বত্র দেখা যাচ্ছে রাষ্ট্রক্ষমতার সঙ্গে জনগণের বিরোধটা ক্রমাগত তীব্র হচ্ছে। ইরাক আক্রমণের সময় ব্যাপারটা আরও স্পষ্ট ও প্রবল হয়েছে। যেসব রাষ্ট্র, যাদের সবই পুঁজিবাদী, বুশ-ব্লেয়ারকে সমর্থন করছে তাদের জনগণ ঠিকই বলছে, কাজটা ঠিক হচ্ছে না, কেননা এটা তো যুদ্ধ নয়, এ হচ্ছে গণহত্যা। খোদ মার্কিন যুক্তরাষ্ট্রেও যুদ্ধবিরোধীরা ধ্বনি তুলেছেন, সবরকমের বিপদের ঝুঁকি মাথায় নিয়ে। পৃথিবীব্যাপী মানুষের এই যে অবস্থান ও নবজাগরণ, এ হচ্ছে আন্তর্জাতিকতা। বিশ্বায়ন চায় বিশ্বকে নিয়ে আসবে একটি অভিন্ন ও অতিশয় নিন্মস্তরের সংস্কৃতির অধীনে; আন্তর্জাতিকতার লক্ষ্য সংস্কৃতির স্বাতন্ত্র্য রক্ষা, এবং বিশ্বের মানুষকে এক করা ওই স্বাতন্ত্র্যের ভিত্তিতে। বিশ্বায়ন হচ্ছে বুশ-ব্লেয়ারের কাজ, ট্রাম্প-মে’র কাজ। আন্তর্জাতিকতা যুদ্ধবিরোধী বিশ্বমানুষের দায়িত্ব। আন্তর্জাতিক ভিত্তি আধিপত্য নয়। ভিত্তি হচ্ছে পারস্পরিক সম্ভ্রম, সহযোগিতা ও মৈত্রী। এই দুয়ের কোনোটিই রাজনীতি-নিরপেক্ষ নয়- বিশ্বায়ন নয়, আন্তর্জাতিকতাও নয়।
সিরিয়া লিবিয়ার মানুষ এখন লড়ছে, গোটা আরব বিশ্বের মানুষকেও লড়তে হবে, যেমন হচ্ছে ফিলিস্তিনের জনগণকে, লড়তে হয়েছিল ভিয়েতনামের মানুষদের। এ লড়াইটার মূল আসলে সংস্কৃতিই। সাম্রাজ্যবাদ যে পরাভূত হয়েছে এবং ভবিষ্যতেও হবে, সেটা আক্রান্ত মানুষদের হাতে উন্নত মারণাস্ত্র ছিল বলে নয়। মোটেই না, সাম্রাজ্যবাদের একটি ভিতই তো হচ্ছে অস্ত্র ব্যবসা। মানুষ জিতেছে এবং ভবিষ্যতেও জিতবে, নৈতিক শক্তির জোরে। আর ওই নৈতিক শক্তিটি প্রোথিত থাকে কোথায়? থাকে সংস্কৃতিতে। সংস্কৃতি হচ্ছে মানুষের চূড়ান্ত আত্মপরিচয়, তার গৌরব, তার অলঙ্ঘনীয় নিজস্বতা। সে সঙ্গে সংস্কৃতিই তাকে ঐক্যবদ্ধ করে তার চারপাশের মানুষের সঙ্গে। ওই যে নিজস্ব সত্তা, তাকে বাঁচানোর তাগিদ এবং পারস্পরিক ঐক্যবদ্ধতা ওইখানেই আছে মানুষের শক্তি যে শক্তি ক্ষমতা উন্মাদ আগ্রাসনকারীদের যুগে যুগে হটিয়ে দিয়েছে- ভবিষ্যতেও দেবে।
সংস্কৃতি তাই মোটেই রাজনীতি-নিরপেক্ষ নয়। সে কাজ করে জনগণের পক্ষে, স্বৈরাচারের বিরুদ্ধে। স্বৈরাচার রাষ্ট্রের ভেতরে থাকে, রাষ্ট্রের বাইরেও। যেখানেই থাকুক তার সঙ্গে সংস্কৃতির বিরোধটা রাজনৈতিক এবং মৌলিক। দুয়ের ভেতর সহঅবস্থান একেবারেই অসম্ভব। নতুন শতাব্দীর শুরুতে আমরা একবিংশ শতাব্দীর চ্যালেঞ্জ নামে একটি বস্তুর কথা শুনেছি। বস্তুটি যে কি তা কেউ স্পষ্ট করে বলতে পারেনি। মার্কিনিদের ইরাক আক্রমণ কিন্তু চ্যালেঞ্জটিকে ধরিয়ে দিয়েছে একেবারে হাতেনাতে। চ্যালেঞ্জটি অন্য কিছুই নয়, সাম্রাজ্যবাদ ভিন্ন। পুঁজিবাদের ভেতরকার সংকটকে কেবল বাজার দখল করে সমাধান করা যাবে না, পৃথিবীর যেখানে যে সম্পদ আছে তাকেও দখল করতে চাইবে। আফগানিস্তানকে নিঃস্বকরণ চলছে, ইরাক আক্রান্ত হয়েছে, এবং সাম্রাজ্যবাদীরা জানিয়ে রেখেছিল যে এরপর তারা সিরিয়ায় যাবে, গিয়েছেও। তারপর ইরানেও যাবে। উত্তর কোরিয়ায় তাদের না গেলেও চলবে, কেননা সেখানে তেল নেই, উপরন্ত ঝুঁকি রয়েছে। সাম্রাজ্যবাদী
অজগরের মুখটি খুব বড়। সাম্রাজ্যবাদের এ চ্যালেঞ্জ মানুষের মনুষ্যত্বের ওপর আক্রমণ। আর যাকে মনুষ্যত্ব বালি সে তো আকাশে থাকে না, থাকে না সমুদ্রেও, থাকে সংস্কৃতিতে। সংস্কৃতিই হচ্ছে নির্ভরযোগ্য সেই জায়গা যেখানে দাঁড়িয়ে সাম্রাজ্যবাদকে প্রতিহত করতে হবে; বিচ্ছিন্নভাবে নয়, ঐক্যবদ্ধ হয়ে। বিশ্বব্যাপী আজ যে সাম্রাজ্যবাদবিরোধী চেতনা ও ঐক্য গড়ে উঠেছে তার একটা রাজনৈতিক চরিত্র আছে, থাকতেই হবে, এবং সেটি ক্রমাগত দৃঢ়তর হবে; কিন্তু এর অভ্যন্তরে যা রয়েছে, সেটি সাংস্কৃতিক। সংস্কৃতিই হচ্ছে চূড়ান্ত সত্তা।
তথ্য বিপ্লবের কথা শোনা যায়। যাবে। তথ্যের আদান-প্রদান অবিশ্বাস্য রকমের সহজ হয়েছে এটা সত্য। কিন্তু বিপ্লব তো দেখা যাচ্ছে না। যা অনুভব করা যাচ্ছে তা হল দাসত্ব। বিপ্লব অর্থ পুরনো সম্পর্কে পরিবর্তন, আর দাসত্বে তো অভিনবত্ব বলে কিছু নেই, সে অতিশয় পুরাতন; এবং ওই পুরাতন সম্পর্কই গভীর হচ্ছে। ইরাক আক্রমণ দাসত্বের এই সত্যটাকেই ধরিয়ে দিয়েছিল। তথাকথিত গণমাধ্যম প্রচারমাধ্যমে পরিণত হয়েছে, এবং প্রচারটা চলছে মনিবের পক্ষে, অর্থাৎ সাম্রাজ্যবাদের অনুকূলে।
বর্তমান বিশ্ব পরিস্থিতি জানিয়ে দিচ্ছে, নিরপেক্ষতা বলে কোনো অবস্থান আদতেই নেই; কেননা সংগ্রাম চলছে ন্যায়ের সঙ্গে অন্যায়ের; ন্যায়ের পক্ষে যে নেই, স্পষ্টতই সে রয়েছে অন্যায়ের পক্ষে। গণমাধ্যম নিরপেক্ষতার দাবি করে মানুষকে বিভ্রান্ত করছে। কীভাবে লড়া যাবে সাম্রাজ্যবাদের বিরুদ্ধে? লড়তে হবে জনমত সৃষ্টি করে এবং সংঘবদ্ধ ও সংগঠিত হয়ে। সব দেশে আলাদাভাবে এবং সব দেশ মিলে। মার্কিন ও ব্রিটিশ পণ্য বর্জনের বিষয়টা সামনে চলে এসেছে। বর্জন কঠিন হবে, কেননা পণ্যের ওপর নির্ভরতা অনেক গভীরে চলে গেছে। তা ছাড়া কেবল কোকাকোলা ও সিগারেট ছাড়লেই তো চলবে না, রুচি ও অভ্যাস গড়ে উঠেছে তাও পরিত্যাগ করা দরকার হবে। এ ব্যাপারটাও সাংস্কৃতিক বটে। ইংরেজি ভাষা ব্যবহার, আধুনিকতা, উত্তর-আধুনিকতা, উন্নয়ন, প্রগতিশীলতা ইত্যাদির যেসব ধারণা আমরা গড়ে তুলেছি তা কেবল বাইরের ব্যাপার নয়, মস্তিষ্কেও প্রবেশ করে বসে আছে। আজকে সাম্রাজ্যবাদ ও পুঁজিবাদের বিরুদ্ধে দাঁড়াতে হবে যেমন নৈতিকভাবে, তেমনি সাংস্কৃতিকভাবেও। পশ্চিমের জ্ঞানবিজ্ঞানকে নিশ্চয়ই আমরা পরিত্যাগ করব না; আধুনিক বিশ্ব থেকে বিচ্ছিন্ন হয়ে আমরা কল্পিত কোনো ঐতিহ্যের জগতেও ফেরত যেতে চাইব না। পুঁজিবাদ বিকাশের অর্জনগুলোকে সঙ্গে নিয়ে আমরা আরও এগিয়ে যাব, তাদের সর্বজনীন ও মানবিক করতে চাইব। বিজ্ঞান ও জ্ঞানকে মুক্তি দিতে চাইব পুঁজিবাদের ঘৃণ্য দাসত্ব থেকে।
লক্ষ্য থাকবে আরও একটা। কেবল বর্জন নয়, আমরা সৃষ্টিও করব। আমাদের উদ্ভাবন করতে হবে, দাঁড়াতে হবে নিজের পায়ে। অর্থনৈতিকভাবে আত্মনির্ভরশীল হতে হবে। বাংলাদেশের স্বাধীনতার জন্য আমরা যে যুদ্ধ করেছি, সেটা অর্থনৈতিকভাবে পুঁজিবাদী বিশ্বের অধীনে যাওয়া এবং নিজেদের দেশে পুঁজিবাদকে বিকশিত করার জন্য নয়। আমরা চেয়েছিলাম প্রকৃত মুক্তি; ভেতরে ও বাইরে পুঁজিবাদ যে-মুক্তি কেড়ে নিয়েছে। কিন্তু অর্থনৈতিক মুক্তিটা কেন চাই? না, ভোগবাদিতাকে বাড়িয়ে তোলার জন্য নয়। ধনী হওয়ার প্রতিযোগিতায় লিপ্ত হব এমন ইচ্ছা থেকেও নয়। চেয়েছি আসলে সংস্কৃতিকে এগিয়ে নেয়ার জন্য। সেই সংস্কৃতিকে যেখানে রক্ষিত আছে আমাদের নিজস্বতা ও আত্মপরিচয়, রয়েছে অসাম্প্রদায়িকতা ও গণতান্ত্রিকতা; আছে প্রকৃতি ও পরিবেশের সঙ্গে আত্মীয়তা, আছে দেশপ্রেম, আছে মানুষের প্রতি ভলোবাসা। পহেলা বৈশাখ আমাদের ওই সংস্কৃতিরই অবিচ্ছেদ্য অংশ। পরবর্তীতে একুশে ফেব্রুয়ারি এসেছে, এসে সংগ্রামের পথটিকে আরও পরিষ্কার করে দিয়েছে।
পহেলা বৈশাখ সাংস্কৃতিক, আর সে-জন্যই তার পক্ষে সম্ভব নয় অরাজনৈতক হওয়া। তার রাজনীতি প্রকৃত গণতন্ত্র প্রতিষ্ঠার, অর্থাৎ নববর্ষ যাতে সব মানুষের হয়, প্রত্যেকের জীবনে আনন্দ ও অগ্রগতি নিয়ে আসে সেই লক্ষ্যে এগোবার। এ রাজনীতি নিজস্বতাকে প্রতিষ্ঠার এবং নিজস্বতার ওপর ভর করে বিশ্বায়ন ও সাম্রাজ্যবাদের বিরুদ্ধে দাঁড়িয়ে আন্তর্জাতিকতাকে এগিয়ে নিয়ে যাওয়ার। এতে রয়েছে পুঁজিবাদের মুনাফালোভ ও ভোগবাদিতা পরিহারের আহ্বান। পুঁজিবাদ আরও একটি ভয়ঙ্কর কাজ করে, ব্যক্তিকে বিচ্ছিন্ন করে সমাজ থেকে, এবং পরিবেশ ও প্রকৃতি থেকে। পহেলা বৈশাখ আমাদের বলে সংলগ্ন হতে, ঐক্যবদ্ধ হতে এবং প্রোথিত থাকতে সংস্কৃতির ভূমিতে। পহেলা বৈশাখে মেলা হয়, কিন্তু তাতে বাণিজ্য প্রধান হয়ে ওঠে না, প্রাধান্য থাকে মিলনের ও আনন্দের। আমাদের জন্য মিলবার ও আনন্দ করবার মতো সর্বজনীন অবকাশ বড় অল্প, পহেলা বৈশাখ সেখানেও জরুরি। পহেলা বৈশাখের শত্রু হচ্ছে সাম্রাজ্যবাদ ও পুঁজিবাদ, যারা মানব সভ্যতারও শত্রু বটে। এ পরিপ্রেক্ষিতে পহেলা বৈশাখকে অরাজনৈতিক বলি কোন সাহসে?

শীর্ষ খবর
সর্বশেষ খবর
জাতীয়
কূটনীতিক পদে সরাসরি নিয়োগে ক্ষোভ
পুরান ঢাকায় পলিথিনের দোকানে আগুন
আন্তর্জাতিক
সৌদির কাছে অস্ত্র বিক্রি বন্ধের দাবি করবিনের
ট্রাকের ওপর বিমান বিধ্বস্ত
রাজনীতি
ইমরান সরকারের গণসংযোগে আ’লীগ নেতাদের ঘুম নেই
সুইসব্যাংকে কারা টাকা রেখেছে তাদের তালিকা প্রকাশ করুন
খেলা
জাতীয় দলে ফেরার লক্ষ্য নিয়ে লিটন-এনামুলরা অস্ট্রেলিয়ায়
জার্মানি না চিলি?
তিস্তার পানি বিপদসীমার ১০ সেন্টিমটার উপরে
গাজীপুরে ট্রাকচাপায় অটোর ২ যাত্রী নিহত
দ্য লাস্ট ট্রেন ও মেহজাবিন
বিচারকদের শৃঙ্খলাবিধি প্রকাশে ফের সময় পেল সরকার
বাঁধনের কনফিডেন্স
ক্রিকেট ছেড়ে গলফে স্টার্ক!
জাতীয় দলে ফেরার লক্ষ্য নিয়ে লিটন-এনামুলরা অস্ট্রেলিয়ায়
যশোরে হামলায় আহত ব্যবসায়ীর মৃত্যু
সৌদির কাছে অস্ত্র বিক্রি বন্ধের দাবি করবিনের
সাভারে পোশাক শ্রমিককে গণধর্ষণ
বৈশাখ সংখ্যা বিভাগের অারও খবর
পহেলা বৈশাখ সাংস্কৃতিক তো বটেই রাজনৈতিকও
নববর্ষ- সম্প্রীতি ও ঐক্যের এক নবোজ্জ্বল দিন
হাওরের হাহাকার ও আমাদের নববর্ষ
পান্তা সাহেব ওয়ারেন হেস্টিংস ও আমাদের বর্ষবরণ
সোনাদাস বাউলের কথকতা
অন্য কোথা অন্য কোন্খানে
বাংলা কবিতায় বৈশাখ
প্রতিপক্ষের আয়নায়
বৈশাখী আলোড়ন
ফসলের দেশে ফসলের কবি
দ্বিতীয় জন্ম
নিমন্ত্রণের খসড়া
মনসামঙ্গল-২
জুঁইফুল কবর
প্রথম পাতা
শেষ পাতা
খেলা
আনন্দ নগর
বাংলার মুখ
সম্পাদকীয়
উপসম্পাদকীয়
ইসলাম ও জীবন
আইটি বিশ্ব
চাকরির খোঁজ
উত্তরের জনপদ
আবহমান চট্টগ্রাম
নগর-মহানগর
রাজধানীর খবর
দশ দিগন্ত
খবর
মৃত্যুবার্ষিকী
বৈশাখ সংখ্যা
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
তিস্তার পানি বিপদসীমার ১০ সেন্টিমটার উপরে       বিচারকদের শৃঙ্খলাবিধি প্রকাশে ফের সময় পেল সরকার       যশোরে হামলায় আহত ব্যবসায়ীর মৃত্যু       সাভারে পোশাক শ্রমিককে গণধর্ষণ        মালয়েশিয়ায় সাঁড়াশি অভিযানে ১০৪০ জন বিদেশি শ্রমিক আটক